Gate in my begroting: Oorsake en oplossings - Jou Geld | Solidariteit WêreldJou Geld | Solidariteit Wêreld
Tuis › 2016-begroting › Gate in my begroting: Oorsake en oplossings
In studente-geledere het ek gereeld gehoor: "Ek het alweer baie maand aan die einde van my geld oor." Die rede daarvoor was gewoonlik swak beplanning. In Potchefstroom kon dit beteken dat jy moontlik in die eerste twee weke van die maand ses keer by Bourbon Street 'n draai gemaak het, en dit het veroorsaak dat jy die laaste twee weke by die koshuis parkeer en net 'n Iron Brew by die koshuis se snoepie kan koop.
Nietemin, indien daar gate in jou begroting is, beteken dit een van twee dinge: Daar is 'n probleem met jou inkomste, of daar is 'n probleem met jou uitgawes. Die groot verskil tussen die twee is dat jou inkomste nie maklik 'n sneeubal-effek kan begin wat jou uit die moeilikheid kan uithelp nie. Daarteenoor kan uitgawes, grootliks as gevolg van rente, buite beheer raak, en die sneeubal rol heeltemal na die verkeerde kant toe. Wat wel aan die inkomstekant kan gebeur, is dat jy nie meer werk het nie, en dus geen inkomste verdien nie. Dit maak dan nie saak hoeveel beheer jy oor jou uitgawes het nie, die begroting gaan nie klop nie.
Die belangrikste beginpunt is om wel 'n begroting op te stel. My ondervinding by Solidariteit Finansiële Dienste is dat baie min van ons kliënte enigsins 'n begroting opstel. Dit is onmoontlik om beheer oor jou finansies toe te pas indien jy nie weet hoeveel geld jy uitgee, en op wat nie. Met hedendaagse tegnologie is dit maklik om 'n eenvoudige Excel-werkblad op te stel en elke uitgawe daarin aan te teken, en dit dan te vergelyk met jou inkomste. Uit ondervinding het ek geleer dat die grootste kwaaddoeners kontantontrekkings en -uitgawes is, waarvoor daar geen bewys bestaan om te staaf waar die geld aangewend is nie.
'n Begroting moet 'n eerlike dokument wees. Indien jou begroting op die ou einde nie ooreenstem met dit wat in jou bankstate weerspieël word nie, beteken dit dat jy nie eerlik genoeg was nie.
Die belangrikste advies wat ek kan gee, is om rente uit jou lewe uit te kry. Begin by die duur rente – kredietkaarte, klererekenings, persoonlike lenings ensovoorts. Om op skuld te leef en rente te spandeer op iets wat jy nie kan wys nie, is die grootste rede hoekom Suid-Afrika op die oomblik 'n negatiewe spaarkoers handhaaf.
Rente op 'n huislening is 'n uitsondering, want ten minste word die rente betaal op 'n bate wat oor tyd in waarde behoort te vermeerder.
C.J. Langenhoven het gesê: "Die kontantbetaler is baas van sy sak."
Sonder 'n begroting sal jy vind dat die bank se kredietkaart-afdeling, Edgars, Foschini, en vele ander, die baas van jou sak is.